\* **Информация за сертификата**

Изпитните тестове на ДЕО отговарят напълно на 17-те стандарта на АЛТЕ - неправителствена организация със статут на участник в Съвета на Европа и консултант на ООН по въпросите на езиковата политика.

Изпитът се администрира онлайн, а регистрацията в сайта <http://bg.e-learning-deo.uni-sofia.bg/> дава възможност на кандидатите да правят упражнения, както и примерни тестове.

Всеки кандидат може да полага изпита за всяко ниво неограничен брой пъти.

ДЕО - СУ предлага изпитни тестове за нивата А1-С2 по Общата европейска езикова рамка. Изпитните тестове на ДЕО отговарят напълно на 17-те стандарта на АЛТЕ.

**Минималната възрастова граница** за явяване на сертификационен изпит за определяне на ниво на владеене на български език e, както следва:

- за ниво В 1 - 13 години;

- за ниво В2 - 14 години;

- за нива С1 и С2 - 18 години.

Съответствието на стандартизирания тест за ниво на владеене на български език като чужд на ДЕО-СУ с Общата европейска езикова рамка (CEFR) се изразява в следното:

1. Езиковите нива на теста са идентични с тези, дефинирани в рамката – А1, А2, В1, В2, С1 и С2.

2. Тестът е за общи цели и затова с еднаква тежест се оценяват и четирите основни комуникативни езикови умения, дефинирани в рамката (CEFR) – говорене, слушане, четене и писане. Тестът е независим от конкретни учебни програми и пособия.

3. Езиковото съдържание, форматът и броят на тестовите задачи, типовете текстове, темите, ситуациите и свързаната с тях езикова употреба съответстват на изискванията на Общата европейска рамка за съответните езикови нива и включват трите основни сфери (домейни) на езикова употреба (лична, обществена и образователна).

4. Резултатите от изпита на всеки кандидат се оценяват не само с количествена оценка, но и с описание на комуникативните умения по скалата за самооценяване (Can – Do) на рамката.

5. Стандартизация – тестовете на ДЕО-СУ са разработени в пълно съответствие с препоръките и изискванията на Manual for Relating Language Examinations to the Common European Framework of Reference for Languages: Learning, teaching, assessment (2003).